Arabia
Arabia, keramisk fabrik i Helsinki, Finland, grundlagt 1874 som datterselskab af Rörstrands porslinsfabrik i Stockholm; blev finsk 1916 og indgik 1947 i Wärtsiläkoncernen. 
Arabia har fremstillet teknisk keramik og almindelig brugskeramik foruden figurer og pyntegenstande i porcelæn og fajance, men den er også blevet kendt for sin kunstnerisk betonede produktion af bl.a. stentøj, formgivet af billedkunstnere og kunsthåndværkere som Toini Muona (1904-85), Friedl Holzer-Kjellberg (1905-93) og Kyllikki Salmenhaara (1915-81). 
1946 blev Kaj Franck chefdesigner, og han skabte fremragende servicer, fx Kilta, i enkle former og klare farver.
Et museum blev 1984 åbnet på fabrikken.